# Fàbrica d'indianes de Pau i Jacint Ramon

La fàbrica d'indianes de Pau i Jacint Ramon era un conjunt d'edificis situats als carrers de Sant Pau i de les Tàpies del Raval de Barcelona, avui desapareguts.

## Història i descripció

El 1781, el mestre flassader Pau Ramon i el seu fill Jacint, que havia estat enviat pel seu pare a la fàbrica de Joaquim Espalter i Rosàs per aprendre l'ofici, van constituir la raó social Pau Ramon i fill, dedicada a la fabricació d'indianes. Aquella primera instal·lació, que el 1783 ja disposava de 12 telers corrents, va ser ampliada el 1784 amb la compra d'un hort entre els carrers de Sant Pau i de les Tàpies, que havia estat establert en emfiteusi l'any anterior al fuster Manuel Riera per Ignasi de Dou i de Bassols. En aquest terreny, Pau Ramon va fer construir un edifici de planta baixa i dos pisos amb façana al carrer de Sant Pau, ampliat amb una planta més el 1796.
A finals del 1791, el fill segon de Pau, Antoni, es va incorporar a la societat, que comptava amb un capital de 154.971 lliures 3 sous i 8 diners, dels quals 66.295 lliures 2 diners corresponien a Pau, 49.048 lliures 2 sous 7 diners a Jacint, i 39.628 lliures 11 sous a Antoni.
La fàbrica, que disposava del cicle complet de filatura, tissatge i pintat, estava equipada amb màquines contínues de filar, amb un motor cilíndric o «bogit» mogut per cavalls, sistema utilitzat des d'antic per a pouar aigua. El 1805, Jacint Ramon s'adreçà a Francesc Sanponç i Roca (1756-1821), un metge afeccionat a la mecànica, per demanar-li que dirigís la construcció «de una bomba de fuego que deseaba tener en su casa para cardar, hilar, subir agua y executar otras operaciones en su fábrica, conforme habia ohido decir que lo executa la famosa Máquina de Manchester en Inglaterra.» Sanponç acceptà el repte i durant dos anys (1804-1806) dirigí la construcció de tres noves màquines de vapor. Tanmateix, després de la Guerra del Francès (1808-1814), la màquina de vapor va deixar de funcionar per l'alt cos del carbó, que no compensava els beneficis.
El 1825, Jacint Ramon va demanar permís per a fer-hi unes reformes, i el 1827, va vendre una bona part de la finca a Maria Abril, vídua del moliner Jaume Gibert, procés que va culminar el 1864 amb la adquisició de la part restant per Jaume Ricart als seus hereus.

## Vegeu també

* Casa Pau Ramon
* Casa Antoni Ramon

## Referències

* ↑ AHPB, notari Jaume Morelló, 26-12-1781.
* ↑ Grau i Fernández i López, 1974, p. 55.
* 1 2 3 4 Artigues i Vidal i Mas i Palahí, 2019.
* ↑ AHPB, notari Jaume Morelló, manual 1.117/6, f. 275v-280, 25-08-1784.
* ↑ AHPB, notari Jaume Morelló, manual 1.117/6, f. 134v-139v, 15-12-1783.
* ↑ AHPB, notari Jaume Morelló, manual 1.117/10, f. 260-260v, 15-12-1788.
* ↑ «Pablo Ramon. Mestre Manter. Sant Pau. Casa. Planta baixa i dos pisos. Edificar». C.XIV Obreria C-36/1784-135. AHCB, 05-10-1784.
* ↑ «Pablo Ramon. Fabricant d'indianes. Sant Pau. Casa. Planta baixa més tres pisos. Afegir un pis». C.XIV Obreria C-73/1796-113. AHCB, 01-08-1796.
* ↑ AHPB, notari Jaume Morelló, manual 1.117/14, f. 20v-22, 12-01-1792.
* ↑ Grau i López, 1974, p. 55.
* ↑ Cabana, 1992.
* ↑ Thomson, 1992, p. 265.
* ↑ «Jacint Ramon. Tàpies. Sant Pau. Obrir una porta i refer i arrenglerar aquesta paret». C.XIV Obreria C-94. AHCB, 02-05-1825.
* ↑ AHPB, notari Francesc Gallissà, manual 1.238/2, f. 13-20, 23-07-1827.
* ↑ AHPB, notari Josep Manuel Planas i Compte, manual 1.236/49, f. 267-299, 30-06-1864.

## Bibliografia

* Artigues i Vidal, Jaume; Mas i Palahí, Francesc. El model de casa fàbrica als inicis de la industrialització. Registre de fàbriques de Ciutat Vella de Barcelona 1738-1807/1808-1856, 2019, p. 290-295. ISBN 9788491562160.
* Cabana, Francesc «Jacint Ramon i la màquina de vapor de Francesc Sanpons». Fàbriques i empresaris. Els protagonistes de la Revolució Industrial a Catalunya. Enciclopèdia Catalana, 1992.
* Grau, Ramon; López, Marina «Empresari i capitalista a la manufactura catalana del segle xviii. Introducció a l'estudi de les fàbriques d'indianes». Recerques: història, economia, cultura, 4, 1974, pàg. 19-57.
* Thomson, J.K.J.. A distinctive industrialization. Cotton in Barcelona, 1728-1832. Oxford Press, 1992.